Chadli Benjedid
Store norske leksikon,Historie,Verdens historie og samtidshistorie,Afrika,Algeries historie,Algeries samtidshistorie
Chadli Benjedid var Algeries tredje president mellom 1979–1992. Benjedid var offiser og en av veteranene fra den algeriske selvstendighetskampen mellom 1954 og 1962.
Benjedid tok ikke høyere utdanning, men tjenestegjorde i den franske hær som underoffiser og kjempet i Indokina før han sluttet seg til Front de libération nationale (FLN) ved frigjøringskrigens begynnelse i 1954. Han steg i gradene i FLN og ble i 1961 medlem av generalstaben til bevegelsens militære øverstkommanderende, Houari Boumedienne. Fra 1962 var han medlem av FLNs revolusjonsråd. Under fraksjonsstridighetene innad i FLN ved selvstendigheten i 1962 støttet han Boumedienne og dermed Ahmed Ben Bella, som ble landets første valgte president.Benjedid ble sjef for militærdistriktet Oran i perioden 1964–1970 og medlem av revolusjonsrådet som styrte landet etter at de militære grep makten i et kupp 1965. Han var forsvarsminister og stabssjef fra 1978 til han ble utpekt til generalsekretær i FLN 1979. Med de militæres støtte ble Benjedid valgt som kompromisskandidat til presidentstillingen i 1979. Han beholdt samtidig stillingen som forsvarsminister. I 1984 og 1988 ble han gjenvalgt som eneste kandidat.I 1990 tillot han Ahmed Ben Bella å vende tilbake til Algerie. Som statssjef la Benjedid mindre vekt på ideologi enn forgjengerne, reduserte statens rolle i økonomien og tonet ned den radikale utenrikspolitikken. Han startet også en politisk oppmykning i retning av demokrati og flerpartistyre. Da den militære ledelsen grep inn i valget i 1991, ble han avsatt året etter og satt i husarrest til 1999. Les mer i Store norske leksikon Algeries samtidshistorie Algeries politiske system Algeries historie